MT Il-Ġurnal Uffiċjali tal-Unjoni Ewropea L 307/58

DEĊIŻJONI TA' IMPLIMENTAZZJONI TAL-KUMMISSJONI (UE) 2017/2181

tal-21 ta' Novembru 2017

li temenda d-Deċiżjoni ta' Implimentazzjoni (UE) 2016/1918 rigward ċerti miżuri ta' salvagwardja b'konnessjoni mal-marda tat-tnewwin kroniku

(notifikata bid-dokument C(2017) 7661)

(Test b'rilevanza għaż-ŻEE)

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea,

Wara li kkunsidrat ir-Regolament (KE) Nru 999/2001 tal-Parlament Ewropew u tal-Kunsill tat-22 ta' Mejju 2001 li jistabblixxi regoli għall-prevenzjoni, kontroll u eradikazzjoni ta' ċertu enċefalopatija sponġiformi li tinxtered (1), u b'mod partikolari l-Artikolu 4(2) tiegħu,

Billi:

(1) Ir-Regolament (KE) Nru 999/2001 jistabbilixxi r-regoli għall-prevenzjoni, għall-kontroll u għall-eradikazzjoni tal-enċefalopatiji sponġiformi li jinxterdu (TSEs) fl-Unjoni. Dan japplika għall-produzzjoni u għat-tqegħid fis-suq ta' annimali ħajjin u ta' prodotti li joriġinaw mill-annimali u, f'ċerti każijiet speċifiċi, għall-esportazzjonijiet tagħhom. Jistipula wkoll, fost affarijiet oħra, programmi ta' monitoraġġ għal ċerti TSEs kif ukoll l-adozzjoni ta' miżuri ta' salvagwardja fil-każ ta' tifqigħat ta' TSEs.

(2) Id-Deċiżjoni ta' Implimentazzjoni tal-Kummissjoni (UE) 2016/1918 (2) tistabbilixxi miżuri ta' salvagwardja temporanji b'konnessjoni mal-marda tat-tnewwin kroniku (CWD). Din ġiet adottata wara li fl-2016 ġew individwati ħames każijiet ta' CWD fiċ-ċervidi fin-Norveġja. Dik kienet l-ewwel darba li ġiet skoperta s-CWD fl-Ewropa u kien l-ewwel każ naturali fir-renna fid-dinja. Is-CWD hija marda infettiva u f'każ ta' tifqigħa ta' dik il-marda, hemm riskju li din tista' tinxtered fost popolazzjonijiet ta' ċervidi oħra u f'reġjuni oħra, kif ukoll fit-territorju ta' Stati Membri oħra tal-Unjoni u fl-Istati tal-Assoċjazzjoni Ewropea tal-Kummerċ Ħieles taż-Żona Ekonomika Ewropea (l-Istati taż-ŻEE-EFTA).

(3) Fit-2 ta' Diċembru 2016, l-Awtorità Ewropea dwar is-Sigurtà fl-Ikel (EFSA) adottat opinjoni xjentifika dwar is-CWD fiċ-ċervidi (l-opinjoni tal-EFSA) (3). L-opinjoni tal-EFSA tirrakkomanda li jiġi implimentat programm ta' sorveljanza ta' tliet snin għas-CWD fiċ-ċervidi fl-Estonja, fil-Finlandja, fl-Iżlanda, fil-Latvja, fil-Litwanja, fin-Norveġja, fil-Polonja u fl-Iżvezja, li huma l-Istati Membri u l-Istati taż-ŻEE-EFTA b'popolazzjoni tar-renni jew tal-moose, jew bit-tnejn li huma. L-opinjoni tal-EFSA saħqet li l-objettiv tal-programm ta' monitoraġġ ta' tliet snin għas-CWD jenħtieġ li jkun li jikkonferma jew li jeskludi l-preżenza tas-CWD f'pajjiżi fejn qatt ma ġiet individwata din il-marda u f'pajjiżi fejn ġiet individwata s-CWD, sabiex tiġi stmata l-prevalenza u l-firxa ġeografika tas-CWD. Sal-lum, qatt ma ġiet individwata s-CWD fl-Unjoni u fir-rigward tal-Istati taż-ŻEE-EFTA, ġiet individwata biss fin-Norveġja.

(4) Wara li ġiet adottata l-opinjoni tal-EFSA, l-Anness III tar-Regolament (KE) Nru 999/2001 ġie emendat bir-Regolament tal-Kummissjoni (UE) 2017/1972 (4) sabiex jistipula programm ta' monitoraġġ ta' tliet snin għas-CWD fiċ-ċervidi f'ċerti Stati Membri u fl-Istati taż-ŻEE-EFTA li għandhom popolazzjonijiet taċ-ċervidi li jista' jkun li ġew esposti għas-CWD, li jkopri l-perjodu mill-1 ta' Jannar 2018 sal-31 ta' Diċembru 2020 (programm ta' monitoraġġ ta' tliet snin għas-CWD). L-iskop tal-programm ta' monitoraġġ ta' tliet snin għas-CWD huwa li jikseb stampa ċara tas-sitwazzjoni epidemjoloġika fir-rigward tas-CWD fiċ-ċervidi fl-Ewropa.

(5) Bejn Jannar 2017 u Settembru 2017, in-Norveġja informat lill-Kummissjoni u lill-Istati Membri, permezz ta' sottomissjonijiet elettroniċi kif imsemmi fil-Parti I.B tal-Kapitolu B tal-Anness III tar-Regolament (KE) Nru 999/2001, bi tliet każijiet ulterjuri ta' CWD individwati fir-renni selvaġġi, flimkien mal-ħames każijiet ta' CWD individwati fin-Norveġja fl-2016 fir-renni selvaġġi u fil-moose selvaġġi.

(6) L-opinjoni tal-EFSA tisħaq ukoll li l-użu ta' lixkiet abbażi ta' urina naturali taċ-ċervidi jżid il-probabbiltà li s-CWD tiġi introdotta fl-Unjoni, u tirrakkomanda li jittieħdu miżuri sabiex titnaqqas il-probabbiltà li din tiġi introdotta permezz ta' lixkiet abbażi ta' urina naturali taċ-ċervidi. L-infettività tas-CWD hija preżenti fl-urina, li għandha rwol fit-trażmissjoni u fit-tixrid tas-CWD. Fl-għamla ta' lixkiet għall-kaċċa, l-urina dderivata minn ċervidi infettati tista' għalhekk twassal għall-kontaminazzjoni ta' żoni fejn qabel ma kinitx preżenti s-CWD. Għaldaqstant l-opinjoni tal-EFSA tirrakkomanda li ma jissoktax l-użu ta' lixkiet għall-kaċċa abbażi tal-urina taċ-ċervidi.

(7) Filwaqt li jitqiesu r-rakkomandazzjonijiet stabbiliti fl-opinjoni tal-EFSA, huwa xieraq li jiġu estiżi l-miżuri ta' salvagwardja stabbiliti fid-Deċiżjoni ta' Implimentazzjoni (UE) 2016/1918 biex ikopru l-lixkiet għall-kaċċa abbażi tal-urina taċ-ċervidi billi jipprojbixxu l-importazzjoni fl-Unjoni ta' lixkiet għall-kaċċa abbażi tal-urina taċ-ċervidi minn pajjiżi terzi, il-moviment ta' konsenji ta' lixkiet għall-kaċċa abbażi tal-urina li ġejja minn ċervidi li joriġinaw min-Norveġja lejn l-Unjoni, u l-manifattura, it-tqegħid fis-suq u l-użu ta' lixkiet għall-kaċċa abbażi tal-urina minn ċervidi li joriġinaw miż-żoni tal-Iżvezja u tal-Finlandja elenkati fl-Anness tad-Deċiżjoni ta' Implimentazzjoni (UE) 2016/1918.

(8) Barra minn hekk, il-perjodu ta' applikazzjoni tad-Deċiżjoni ta' Implimentazzjoni (UE) 2016/1918 jenħtieġ li jittawwal, filwaqt li titqies l-individwazzjoni tal-każijiet ġodda ta' CWD fin-Norveġja u sakemm joħorġu r-riżultati tal-programm ta' monitoraġġ ta' tliet snin għas-CWD. Għaldaqstant il-perjodu ta' applikazzjoni ta' dak l-att jenħtieġ li jiġi estiż sal-31 ta' Diċembru 2020.

(9) Hemm bżonn ukoll li jiġi emendat l-Anness tad-Deċiżjoni ta' Implimentazzjoni (UE) 2016/1918 bħala riżultat tal-emendi li saru fl-Artikoli ta' dak l-att b'din id-Deċiżjoni.

(10) Għalhekk id-Deċiżjoni ta' Implimentazzjoni (UE) 2016/1918 jenħtieġ li tiġi emendata skont dan.

(11) Il-miżuri previsti f'din id-Deċiżjoni huma konformi mal-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,

ADOTTAT DIN ID-DEĊIŻJONI:

Artikolu 1

Id-Deċiżjoni ta' Implimentazzjoni (UE) 2016/1918 hija emendata kif ġej:

(1) qed jiddaħħal l-Artikolu 3a li ġej: “Artikolu 3a 1. L-importazzjoni fl-Unjoni minn pajjiżi terzi ta' konsenji ta' lixkiet għall-kaċċa abbażi tal-urina taċ-ċervidi għandha tiġi pprojbita. 2. Il-moviment lejn l-Unjoni ta' konsenji ta' lixkiet għall-kaċċa abbażi tal-urina li ġejja minn ċervidi li joriġinaw min-Norveġja, għandu jiġi pprojbit. 3. Il-manifattura, it-tqegħid fis-suq u l-użu ta' lixkiet għall-kaċċa abbażi tal-urina minn ċervidi li joriġinaw miż-żoni elenkati fl-Anness, għandhom jiġu pprojbiti.”

(2) fl-Artikolu 4, id-data “31 ta' Diċembru 2017” qed tinbidel bid-data “31 ta' Diċembru 2020”.

(3) l-Anness qed jinbidel bit-test li jinsab fl-Anness ta' din id-Deċiżjoni.

Artikolu 2

Din id-Deċiżjoni hija indirizzata lill-Istati Membri.

Magħmul fi Brussell, il-21 ta' Novembru 2017. Għall-Kummissjoni Vytenis ANDRIUKAITIS Membru tal-Kummissjoni

(1) ĠU L 147, 31.5.2001, p. 1.

(2) Id-Deċiżjoni ta' Implimentazzjoni tal-Kummissjoni (UE) 2016/1918 tat-28 ta' Ottubru 2016 rigward ċerti miżuri ta' salvagwardja b'konnessjoni mal-marda tat-tnewwin kroniku (ĠU L 296, 1.11.2016, p. 21).

(3) Scientific Opinion on Chronic wasting disease (CWD) in cervids, The EFSA Journal (2017);15(1):46.

(4) Ir-Regolament tal-Kummissjoni (UE) 2017/1972 tat-30 ta' Ottubru 2017 li jemenda l-Annessi I u III tar-Regolament (KE) Nru 999/2001 tal-Parlament Ewropew u tal-Kunsill fir-rigward ta' programm ta' sorveljanza għall-marda ta' tnewwin kroniku fiċ-ċervidi fl-Estonja, fil-Finlandja, fil-Latvja, fil-Litwanja, fil-Polonja u fl-Iżvezja u li jħassar id-Deċiżjoni tal-Kummissjoni 2007/182/KE (ĠU L 281, 31.10.2017, p. 14).